
SORIN CERIN (Sorin Hodorogea, n. 25 
noiembrie 1963, Baia-Mare) este 
cunoscut mai mult prin scrierile sale de 
filosofie, de logică și eseistice, d-sa 
avânt totodată o consistentă operă 
poetică. Şi-a petrecut copilăria la 
Șilindru (Bihor), unde bunicul său era 


preot, urmându-l apoi la Săuca (Satu 
Mare), unde a făcut primul an de școală 
primară. Va urma studiile gimnaziale și 
liceale la Baia Mare până în 1983, când 
pleacă la București. De copil era 
pasionat de domeniul aviație, câștigând 
mai multe premii la aeromodelism. 
După ce a fost o vreme redactor la un 
ziar din București („Dreptatea”), Sorin 
Cerin (pseudonim împrumutat de la 
prima soţie numită Cerin), și-a ales, 
persecutat fiind, calea exilului, plecând 
mai întâi în Statele Unite (New York, 
Dallas, Las Vegas), apoi în calitate de 
corespondent de presă internaţională în 
Australia. In 2000 revine în Europa, 
abandonează jurnalismul și se consacră 
scrisului. Noua sa soție, Dana Cristina 
Gorincioiu , îi traduce în engleză o mare 
parte din operele sale poetice, aforistice 
și filosofice. Și-a făcut debutul editorial 
cu „edițiile Paco” la București în 2003, 
continuând să colaboreze cu această 
casă editorială ani de-a rândul. In 2009 
publică aici prima sa „Collection de 
Sagesse”, alcătuită din șase volume de 
aforisme, colecția serială ajungând în 
total până la 22 de volume. In 2015, la 
„eLiteratura” din București publică cinci 

volume de „poezie filosofică” (fusese 
selecționat în 2013 pentru Antologia de 
aforisme, printre cei 20 de autori 
aforistieni, apărută sub egida Asociaţiei 
italiene de aforistică și Academiei 
Române din Roma). In 2020, din 
Colecţia de Ințelepciune sunt traduse 
texte în bulgară, iar în 2021 obţine 
Premiul „Societe des poetes francais”, 
fiind inclus în Antologia pentru 2022, 
după care i se decernează „La diplâme 
d'ouvrage remarque”, pour „ouvrage 
philosophique de qualite, titlu special 
ales de respectiva societate, pe 
considerentul că „dans l'ceuvre postique 
philosophique de Sorin Cerin, la 
philosophie et non la possie, est 
preponderante”... 


În 2022, Casa de editură „Estfalia”, i-a 
publicat „Opera filosofică” și „Opera 
aforistică”, reeditându-i opera sa poetică 
filosofică (publicată anterior, la diverse 
alte edituri), precizând, în dreptul 
fiecărui titlu, că este o ediție de 
referință pentru uz didactic, fiind 
sponsorizata de catre institutii de 
învățământ. 

x 


Poezia lui Sorin Cerin a fost considerată 
drept „o poezie filosofică existenţială”, 
îmbinând imaginarul artistic cu 
conceptualul și fixându-se de la început 
pe marile probleme existențiale (Al. 
Cistelecan), într-un mod în care poetul- 
gânditor încearcă să contextualizeze 
existențialismul la secolul al XXI-lea, să 
reconfigureze o mișcare ce se credea 
epuizată, cu rezultate din cele mai 
vizibile și convingătoare (desigur sunt 
de sesizat influenţe din maeștrii gândirii 
existenţiale Jean-Paul Sartre, Gabriel 
Marcel sau Sgren Kierkegaard, ba chiar 
din „Eclesiastul” veterotestamentar. 
Totul într-o poezie vizibil amprentată de 
conceptele și desigur de un lexic 
specific, ușor recognoscibil (Elvira 
Sorohan). 

Un alt comentator, criticul literar Stefan 
Borbely, referindu-se la întreaga operă 
poetică a lui Sorin Cedrin, identifica în 
aceasta influențe specifice 
maniheismului, maya (religiilor), 
hinduismului sau precreștinismului, 
„caracteristici care apar în fiecare poezie 
sau culegere de poezii, scrisă până în 
prezent”, ba chiar apropiind această 
operă poetică filosofică (de reverberaţii 

religioase) de gândirea lui Toma 
d'Aquino şi Giovanni Battista Piranesi. 
Apropierea de filosofia disperării a lui 
Emil Cioran o făcuse Maria Ana Tupan, 
subliniind că poetul-filosof merge pe 
„redefinirea fiinţei umane” în context 
existențial, ceea ce-l plasează 
istoricește, ca proiect interpretativ, 
alături de gândirea lui Kierkegaard, 
Sartre sau Albert Camus. 


Desigur, sunt de acord cu faptul prin 
care comentatorii au realizat că avem a 
face, în cazul de faţă, cu un „melanj” de 
Poezie & Filosofie, mai bine zis cu 
transformarea unor concepte în 
„idiopoeme”, autorul valorificând o plajă 
largă de influenţe, de la cele amintite 
vizând în mod direct mișcarea 
existenţialistă cu promotorii și 
exponenţii ei de jure, dar și alte 
influențe, precum transcendentalismul 
kantian, schopenhauerismul, 
nietzscheanismul, wittgensteinismul, cu 
prelungiri către semiotică și 
structuralism, până la ceea ce 
gânditorul-poet numește Coaxialism, un 
sistem de gândire centrat pe relația 
dintre Om și Univers, cu vechi ecouri în 
gândirea umanităţii, de unde și 

sugestiile/ trimiterile de lectură din 
această poezie sufocată de filosofie. Ar fi 
vorba, cum s-a spus, privind Operele 
filosofice nu puţine, de „o contribuţie 
îndrăzneață la filosofia contemporană” și 
nu de „o simplă sinteză”, de „o viziune 
originală asupra adevărului (și iluziei), a 
absolutului și a vieții, în conversaţia 
filozofică a umanităţii”. Mihai Handaric 
consideră „Coaxialismul” drept „cartea 
care explică sistemul filozofic al lui Sorin 
Cerin (...). o carte foarte originală, care 
analizează relația dintre om și Univers.” 
De unde ideea de dualism în planul 
Cunoașterii, Sorin Cerin susținând 
existența a două cunoașteri față în față: 
„Cunoașterea Inchisă a Marelui Creator” 
și „Cunoașterea deschisă”, aparținând 
stării de lucruri, Conștiinţa fiind aceea 
care menţine echilibrul dintre acestea. 
Factorul determinant al conștiinței 
umane amprentată karmic, alături de 
rațiune și emoții, ar fi „Voinţa” (trimitere 
la Schopenhauer). 

Mai toți comentatorii au relevat efortul 
de gândire propus de viziunea 
„coaxialismului”, mult mai cuprinzător 
decât „paradoxismul”, câtă vreme intră 
în rezonanţă cu religiile/ filosofiile 

dualiste, cu doctrina gnosticismului, cu 
idele despre Iluzie vieţii și Adevărul 
absolut etc. Sorin Cerin, în spiritul 
existențialismului său frenetic, 
„răzvrătit”, este de fapt un pelerin 
statornic și pasionat, perseverând pe 
calea Adevărului Absolut (niciodată 
cucerit), întâlnind Iluzia Vieţii (Maya, 
Existența) și gândind, problematizându- 
și demersul, cum s-o „depășească”/ 
„transfigureze”, cam cum am văzut că 
au făcut mai toți gânditorii Omenirii, de 
la Socrate la Bergson... (Theodor 
Codreanu, Grid Modorcea, Elena 
Armenescu, Laura Lazar Zăvăleanu, 
Ovidiu Moceanu, Ion Vlad, Mircea 
Muthu, Marian Odangiu, Cornel 
Ungureanu ș.a.) 


În ceea ce priveşte Poezia filosofică, mai 
toți comentatorii au relevat legătura 
indisolubilă cu filosofia, în speță cu 
sistemul de gândire propus 
(Coaxialismul - „Coaxialismul: ediţia 
finală de referinţă-editie de referinţă 
pentru uz didactic [litteralement: 
Coaxialisme: l'edition de reference finale 
- edition de reference ă usage 
didactique], Bucarest, Roumanie, 
Editura Estfalia, 2022). Este vorba de o 

gândire congruentă, câtă vreme, ca un 
Ianus bifrons, autorul ne livrează o lirică 
exprimată de două fațete, omogenizate 
prin discurs poetico-filosofic, de unde 
denumirile volumelor lui Sorin Cerin de 
până acum „Poezii filosofice”. Poezia 
devine un pandant al gândirii filosofice, 
întemeiată pe concepte și noţiuni de 
substrucție existenţialistă, trimițând la 
„coaxialismul” său, de aceea în toate 
aceste texte regăsim trimiteri, sugestii, 
aluzii la filosofii și religii din spații 
geografice diferite. Un critic îl numea 
nici mai mult nici mai puţin drept „un 
profet al neantului existenţial” (Cornel 
Moraru). 


Consider alături de alţii, că Sorin Cerin 
ne relevă imaginea Adevărului Absolut 
față în faţă cu Iluzia Vieţii, Maya, care 
ne trimite la Buddha Siddhartha 
Gautama, la hinduism, taoism, Hermes 
Trismegistul, fiind obligați să amintim 
influenţe din Johann Wolfgang von 
Goethe, William Wordsworth, Percy 
Bysshe Shelley, dar și din nihilismul 
cioranian, Sgren Kierkegaard, Jean-Paul 
Sartre și Gabriel Marcel. 
Să observăm că EXISTENȚIALISMUL 
este doctrina care i-a satisfăcut 

autorului spiritul de libertate și acțiune, 
dar și ardenţța ideatică ori un anumit 
pragmatism aventuros, deopotrivă cu 
acel „sentiment tragic al vieţii” și cu 
ideea „absurdului”, pe care le găsim de- 
a lungul vremii nu numai la 
existenţialiști precum Kierkegaard, 
Husserl, Heidegger, Jean-Paul Sartre, 
Simone de Beauvoir, Maurice Merleau- 
Ponty etc., autori alături de care se 
înscrie opera lui Sorin Cerin, 


dar și la scriitori în opera cărora există 
un existențialism avant la lettre, precum 
Fiodor Dostoievski, Miguel de 
Unamuno, Franz Kafka, Albert Camus 
s.a.m.d. ale căror influenţe sunt 
prezente în creaţia lui Cerin. 


Din întreaga panoplie de teme și motive 
existenţiale, de care nici filosofia dar nici 
poezia dlui Sorin Cerin nu duc lipsă, am 
aminti: Contingenţa ființei umane, 
devenirea și fragilitatea ființei umane, 
neputinţa rațiunii, alienarea/ 
înstrăinarea omului de lume și de el 
însuși, singurătatea și secretul, 
vacuitatea sinelui propriu, moartea 
imparabilă și neantul, afirmarea 


9 


personală, angajarea într-un destin 
personal, nevoia „disperatului” de 
sensuri, recunoașterea și împreună- 
fiinţarea cu „celălalt” („Mitsein”, 
Heidegger), viaţa expusă, dezavuarea 
omului căzut în ipostaza de „zoon 
politikon” (întâlnită și la Mircea Eliade)... 


Între Cărţi de înţelepciune, figurează 
peste douăzeci și două de volume de 
aforisme, iar ca și Cărți filozofice vreo 
șase lucrări, concepţia sa rotunzindu-se 
în tratatul „Coaxialismul” (2007) și 
Logica coaxiologica (2007) și altele, 
ediția finală „de referință” fiind editată la 
București, în Editura Estfalia, 2022. 


Autorul este prezent în câteva antologii 
de poezie și aforisme apărute în țară și 
străinătate, dar și în dicţionare și 
enciclopedii („Un Dicţionar al Scriitorilor 
Români Contemporani”, volumul IV, 
Opera Omnia, coordonator Ioan Holban, 
Tipo Moldova, Iasi 2016, pp. 137 - 146; 
„Dicţionarul scriitorilor români de azi”, 
de Boris Crăciun et Daniela Crăciun- 
Costin, „Porţile Orientului”, Iaşi. 2011; 
„Dicţionarul biobibliografic”, colectiv, 
Cluj Napoca, 2011; „Enciclopedia 
Scriitorilor Români Contemporani de 
Pretutindeni”, autori Mihai Cimpoi, 

Traian Vasilcău, Chișinău, Rep. Moldova, 
2019, pp. 203 — 204. 


x 


În acest sens al lansării conceptului de 
„Poezie filosofică”, cu care Sorin Cerin 
își subtitrează zecile de apariţii editoriale 
(opera de gen de până azi), desigur, 
comentatorii au făcut uneori trimiteri la 
poezia de inspiraţie filosofică, chiar la 
Blaga, autor de sistem - „Meine 
System”, care niciodată nu și-ar fi 
subintitulat vreun volum „Poezii 
filosofice”, reflecția fiind intrinsecă 
textului literar, colorând tematic 
discursul poetic, fie la nivel de poem sau 
volum, și nu punând de la început un 
indicator care ar putea să pună în 
situație ancilară estetica textului literar 
respectiv. 


Fiind o poezie ce evocă „mari întrebări 
existențiale” (Ovidiu Moceanu), lirica lui 
Sorin Cerin, observă corect Ana 
Blandiana, „nu enunţă adevăruri 
filosofice” (ba da, face și asta, zicem 
n0i!), ea „ţese revelații asupra acestor 
adevăruri”, uneori prin aluzii evidente, 
conotaţii de intertextualitate, . Rămâne 
să exemplificăm, cu versuri din 

volumele poetului, din care vom înțelege 
mai bine care este „poziţionarea” 
poetului față de filosoful de largi ocoluri 
onto-cosmice și existențiale, 
epistemologice. 


Mai întâi să reținem câteva titluri din 
Opera Omnia („cărţi de poezie 

2022: Existenta si timp: poeme 
filosofice; Marea Contemplare 
Universala: poeme filosofice; Paradigma 
Eternităţii: poeme filosofice; Străinul 
Subconștient al Adevărului Absolut: 
poeme filosofice; Copacul cunoașterii: 
poeme filosofice; Dinainte de Spațiu si 
Timp: poeme filosofice; Bisericile 
cuvintelor: poeme filosofice; Divinitate: 
poeme filosofice; Eternitate: poeme 
filosofice; Filosofia iubirii — verighetele 
privirilor: poeme filosofice; Filosofia 
iubirii — lacrimi: poeme filosofice; 
Filosofia iubirii - fructul oprit: poeme 
filosofice; Filosofia iubirii - dragoste si 
destin: poeme filosofice; Iluzia Amintirii: 
poeme filosofice; Iluzia Morţii: poeme 
filosofice; La cabinetul stomatologic: 
poeme filosofice; Obiecte de cult: 
poeme filosofice; Origami: poeme 
filosofice; Trafic de carne vie: poeme 

filosofice; Vremurile cuielor tulburi: 
poeme filosofice; Absurd: poeme 
filosofice; Iluzia Existentei: poeme 
filosofice; Pe Umerii Lacrimii Unui Timp: 
poeme filosofice; Singurătatea 
Nemuririi: poeme filosofice; Steaua 
Nemuririi: poeme filosofice; Tot Ce A 
Rămas Din Noi Este Iubire: poeme 
filosofice; Transcendental: poeme 
filosofice; Oglinzile Paralele ale Genezei: 
poeme filosofice; Marea Iluzie a 
Spargerii Totului Primordial: poeme 
filosofice; Intâmplare Neîntâmplătoare: 
poeme filosofice; Iluzia Mântuirii: poeme 
filosofice; Inţelesul Iubirii: poeme 
filosofice; În Sălbăticia Sângelui: poeme 
filosofice; Inceput si Sfârșit: poeme 
filosofice; Fiinţa si Neființa: poeme 
filosofice; Existenţialism: poeme 
filosofice; Calea Spre Absolut: poeme 
filosofice; Angoase Existenţiale: poeme 
filosofice; Amintirile Viitorului: poeme 
filosofice; Drame de Companie: poeme 
filosofice; Zâmbetul Este Floarea 
Sufletului: poeme filosofice; Omul Este 
o Șoapta Mincinoasa a Creaţiei: poeme 
filosofice; Mai Singur: poeme filosofice; 
Creația Iubirii: poeme filosofice; Zilele 
Fără Adăpost ale Absurdului: poeme 

filosofice; Vise: poeme filosofice; Teatrul 
Absurd: poeme filosofice; Stelele 
Cazatoare ale Durerii Lumii de Apoi: 
poeme filosofice; Greaţa si Absurd: 
poeme filosofice; Statuile Vivante ale 
Absurdului: poeme filosofice; Iubire si 
Sacrificiu: poeme filosofice; In Inima Ta 
de Jar Iubire: poeme filosofice; 
Disperare: poeme filosofice; Depresiile 
Absurdului Carismatic: poeme filosofice; 
Cunoașterea Este Adevărata Imagine a 
Morții: poeme filosofice; Arta Absurdului 
Statuilor Vivante: poeme filosofice; 
Alienarea Absurdului: poeme filosofice, 
Agonia: poeme filosofice; Condiţia 
Umana: poeme filosofice; Dumnezeul 
Meu: poeme filosofice; Sur les epaules 
de la mort, Bucarest, Roumanie, Editura 
Estfalia, 2022. Alte volume ar mai fi: A 
Fi Poet: Poezii de meditaţie; Fericire: 
Poezii de meditaţie; Zile de carton: 
Poezii de meditaţie; Suntem o 
Hologramă: Poezii de meditaţie; O clipă 
de eternitate: Poezii de meditaţie, toate 
tipărite în anul 2015 la editura 
eLiteratura din București. 

Operă impresionată de poet hotărât, 
îndârjit, perseverent, de oţioasă 
speculație/meditaţie filosofică, dl Sorin 

Cerin a fost prea puțin comentat și, 
observ, foarte puțin în publicaţiile 
Uniunii Scriitorilor din România 
(„Contemporanul”, „Familia”, 
„Convorbiri literare”), d-sa publicând 
perseverent în „Destine literare” din 
Montreal, Canada, revista scriitorilor 
români din America de nord (ASRAM) 
sau alte reviste din spațiul virtual. De 
asemenea, filosofia sa nu știm dacă este 
una „de catedră”, ci a unui spirit creator 
independent de spaţiile recunoașterilor 
universitare, științifice. Oricum, lucrările 
există și ele vor face dovada unei 
pasiuni mai mult sau mai puţin 
omologate. 


Poezia dlui Sorin Cerin ne vorbește 
despre: „Calea spre Absolut”, „Fiinţă și 
Neant”, „Iluzia Morţii”, „Eternitate”, 
„nonsensul existenţei”, despre „marile 
tăceri”, despre „Iluzia vieţii”, „Liberul 
arbitru”, „Fericire“, „Clipa de eternitate” 
și „Zilele de carton”, despre 
„holograma” ce suntem, „ploi de foc”, 
„Ingeri și nemurire”, „Facerea lumii”, 
„Alegerea mântuirorului”, „Cuvântul lui 
dumnezeu”, dragoste („inimă de piatră”, 
„parfum de eternitate”, „memento 
mori”, „adevăr, amintire, iubire”, „marile 

noastre iubiri”)... Ba chiar despre noul 
sistem de gândire numit de autor încă 
din anii 2000 Coaxialism (coaxiologie, 
numerologie, neoontologie si 
neognoseologie)... 


După cum se înţelege este vorba de un 
spirit existențialist cam rebel, „un poet- 
filosof neinregimentat (Grid Modorcea), 
de o „Lirica de reflectie” (Elena 
Armenescu”, de „un filosof al metaforei” 
(Al Florin Tene), de „Un filosof al 
meditațţiilor lirice” (Maria Ana Tupan), de 
„gnozele” (Ştefan Borbely) unui „poet 
exisențial” (Elvira Sorohan), de „Un 
autor al meditaţiei si al revelaţiei” 
(Gheorghe Andrei Neagu), despre „O 
invitatie la meditatie” (Adrian Dinu 
Rachieru). 

x 


Dar să vedem cum se desfășoară 
această poezie declarat filosofică și 
existenţialistă în firescul discursului 
poetic. Iată cum sună primul text din 
volumul „EXISTENȚIALISM - POEME 
FILOSOFICE” (Estfalia, 2022): 


Pierdut, 
în Transcendentalitatea Veșniciei, 


mi-am înscris cu litere de stele, 

Destinul, 

pe lista Nașterilor, 

din această Lume, 

a Iluziilor Existenţei, 

unde Așteptarea, 

de a ajunge la rândul, 

primei Respirații, 

a fost tocmită de Moartea, 

care-mi cumpărase Viaţa, 

ce încă nici nu apăruse, 

pe taraba Târgului de Vechituri, 

a Cuvântului Facerii, 

ce-avea să mă însuflețească. 
(„Transcendentalitatea Veșniciei”) 

O meditaţie, desigur, asupra implicării 
destinului său în Existenţialitate, 
desfășurată pe o logică ce dă impresia 
de prozaism, dar nu asta este 
supărător, ci înecarea discursului liric în 
virgule. Am cercetat și celelalte opt 
volume și am constatat ceva că după 
fiecare vers se pune virgulă și unde 
trebuie și unde nu trebuie. Sau dacă 
autorul a amendat sau nu astfel de 
semne de ortografie de care mai bine 

textele s-ar debarasa, potrivit unei 
maniere lirice postmoderniste. 


Să mergem mai departe, la al doilea 
volum „FIINŢA ȘI NEFIINȚA” (2022), și 
să reproducem prima piesă lirică. Nu am 
putea spune că este o „artă poetică”, 
întrucât toată poezia, ilustrând 
conceptual și noţional idei filosofice, 
merge pe turnura liricii programatice, 
atotprezente, de o ubicuitate 
dezarmantă pentru cine caută oaze de 
lirism în acest deșert de filosofare 
existenţialistă. De aceea zicem, în cazul 
de față nu avem a face cu „alegerea” 
apelor, ci cu texte congruente în care 
poezia și gândirea constituie un melanj, 
cu senzaţia că lirismul este înăbușit la 
maximum, se află sub teroarea 
conceptualului, este forjat, ranforsat să 
ia formele unor Idei-Simbol și nu al unor 
Metafore-Concepte ca în filosofia ori 
poezia lui Blaga. 


„Orice Veșnicie, 

trebuie să înceapă de undeva, 

la fel ca și Moartea, 

precum orice Infinit, 

care nu are reper într-o Conștiinţă, 


18 


tinde să devină Neant. 

Fără Amintire, 

întreaga Lume, 

s-ar nărui, 

în propriul ei Viitor, 

care ar muri, 

fără un Trecut, 

pe care să-L identifice, 

ca fiind, 

Viitorul său. 

Și astfel Trecutul este Viitorul Viitorului.” 
(„Trecutul este Viitorul Viitorului”) 
Moarte, Veșnicie, Infinit, Conștiinţă, 
Neant, Amintire, Lume, Trecut și Viitor — 
sunt concepte pe schelăria cărora 
autorul ridică un raționament, dezvoltă 
o logică în spiritul gândirii sale. Dar 
întrebăm: Unde este Poezia, în sensul 
normal al cuvântului? Iar dacă poezia 
este doar Concept pentru desenarea 
unor gânduri filosofice, atunci ea joacă 
după chipul și asemănarea 
cugetătorului, trădându-și poeticitatea, 
metanoia, statutul transfigurator estetic 
al liricii... 


19 


Aceste texte sunt, de fapt, meditații în 
regim existenţial și mai puţin poezii, ele 
pot sta foarte aproape de „operele 
înțelepciunii”, adică de culegerile de 
aforisme, nici ele puţine, ale autorului. 


Iată și inceputul volumului „GREAȚĂ ȘI 
ABSURD” (2022), cu același joc de 
virgule de-a dreptul stresant, text în 
care adie acele indignate neliniști ale 
interogațţiei pe care le întâlnim și la 
Eminescu, și la Arghezi, și la Blaga, și la 
Nichita, în general în marea Poezie a 
lumii: „De ce ai lăsat Doamne, / ca 
Greșelile Creaţiei tale,/ să ne transforme 
Flăcările Iubirii,/ în Infern,/ și 
Nesfârșirea Viselor,/ în Orizonturi,/ pe 
care să nu le putem atinge niciodată,/ 
cu pălmile Ochilor de Cer,/ ai 
Speranţelor noastre?// De ce ai lăsat 
Doamne, / ca Păcatele Originare,/ să ne 
încătușeze Eternităţile Clipelor,/ cu 
Timpul unor Vremuri,/ ale Inimilor de 
Pustiu,/ pe care nu și le-ar dori,/ decât 
Greața și Absurdul,/ cărora le-ai făcut 
marele privilegiu,/ să ne conducă 
Destinele,/ spre Moarte? („De ce ai lăsat 
Doamne?”). 
Și încă, din volumul „COPACUL 
CUNOAȘTERII”, piesa care dă titlul cărții 

compuse, invariabil de 77 de piese, 
precum celelalte: „De ce nu ne-a spus 
Dumnezeu?, /că în Copacul Cunoașterii, 
/nu există alte fructe, /decât cele ale 
Iluziilor deșarte, / pe care le vinde 
Existenţa, /unui Trecut, /la fel de 
inexistent, /precum ne este Viitorul, /din 
care vrem să ne gătim, /hrana Fericirii și 
Indestulării, /în Cimitirul, /cu nume de 
Naștere, /a unei Creaţii, /a Oglinzilor 
Paralele, / în care se irosește, /fără nici 
un Sens, / Eternitatea, /privindu-se în 
van, /cât poate fi de frumoasă, /pentru 
un Nimeni, /plămădit din carnea și 
oasele, /Deșertăciunii și Absurdului, / 
care nu va veni niciodată, /să o 
întâlnească.” 


Este vorba peste tot de o poezie a 
Conceptelor, realizată prin desfășurarea 
câte unui gând, o deșirare cam prozaică, 
ca o funie înnodată desfășurată până la 
capăt, după care rămâne un fir de 
cugetare ce se adaugă la ghergheful 
cunoscut. 


Dacă „tehnica” poetului merge pe 
această figură a gândirii, se pune 
întrebarea dacă nu cumva aceste texte 
nu sunt un fel de „respirări”, „anexe” ale 
lucrărilor teoretice, oricum Poezia, în 

înțelesul ei clasic de artă a versului 
întrebuințând tropi și figuri de stil, este 
în fața unei mari provocări de identitate 
statutară. 


Dar poate că aceste texte voit numite 
„poezii filosofice” sunt chiar texte 
„filosofice”, arondate acestei discipline, 
un fel de ilustrare „poetică” a sistemului 
filosofic pe care dl Sorin Cerin îl 
propune, încă nu știm cu câtă audienţă 
omologată. Și atunci, scoasă din 
domeniul beletristicii, Poezia de această 
factură poate crea o nouă specie, 
rămasă însă în arealul preocupărilor 
auctoriale. 


Mă gândesc la volumul „MAI SINGUR”, 
mai exact la poezia „Ne incendia în 
tăcere”, o meditație-text pe tema 
dragostei, desfășurată ca un gând din 
aproape în aproape, autorul nereușind 
să se rupă de marea obsesie a 
Creatorului, în umbra căruia viețuiește, 
și să dea un răgaz „sensibil” temei sale, 
dincolo de raționalizarea conceptuală, 
ușor de remarcat peste tot prin 
folosirea, în toate cărţile, a 
majusculelor-concepte: „Ne-am lovit,/ 
de cometa unui Destin,/ care ne 
incendia în tăcere,/ întregul Univers,/ pe 

care Creatorul,/ l-ar fi clădit treaptă cu 
treaptă de Iubire,/ numai pentru noi,/ 
știind că într-o zi,/ vom deveni,/ una 
dintre stelele cele mai iubite,/ ale Lui,/ 
luminându-i gândurile Eternităţii,/ cu 
Dragostea noastră.” Ni se pare atât de 
sfioasă și parcimonioasă apropierea 
poetului de poezia „sensibilă”, încât, 
prin recul, raționalismul instituie o logică 
de compoziţie, ducând textul în zona 
reflecţiilor reci, grave, de replieri 
glaciale, bătând cu toate razele spre un 
existențialism asumat și aproape deloc 
spre lumea sensibilă a poeziei, Și o altă 
poemă, chiar a 77-a, din volumul 
„TRANSCENDENTAL”, intitulată „Prin 
piețele murdare și aglomerate”, în care 
vedem prea bine silueta poetului-filosof, 
exprimându-se nu atât „poetic” cât 
noțional-filozofic, sentențţial, 
apoftegmatic, într-o scorțoasă 
verticalitate care înăbușă ideea de lirism 
mărturisitor. Dincolo de orice bănuială, 
poetul este un filosof declarat, în faţa 
căruia Muza Poeziei pălește. Oglinda, în 
care aceasta să se privească, există, dar 
regimul luminii este atât de înnegurat, 
cețos, opac, încât imaginile reflectate, 
câteodată abia întrezărite, sunt înecate 

de mareele unor concepte 
existenţialiste, de reiterări noţionale și 
conceptualizări laitmotivice (aceleași 
virgule între subiect și predicat, între 
determinante atributive, între conjuncţii 
consecutive și propoziţiile respective 
ELE. 


„Non-Sensul Existenţei, 
este opusul Transcendentalului, 
care respiră, 
prin Străinul Subconștient, 
al Adevărului Absolut al Iubirii, 
și care ne-ar clădi o Lume, 
pe care azi nu o putem concepe, 
din Infernul, 
Iluziilor Vieţii și Morţii, 
care ne obligă, 
să comunicăm cel mai adesea, 
doar prin Cimitirele de Cuvinte, 
care ne împăienjenesc, 
Gândurile Privirilor abătute și pierdute, 
prin piețele murdare și aglomerate, 
ale Sentimentelor, 
care se calcă pe picioare unele pe altele, 
încercând să prindă un loc, 
24 


mai în față, 

în Ierarhia Deșertăciunilor, 

care ne-a despărțit de noi înșine, 
astfel încât, 

am ajuns să ne dorim, 

tot ce nu ne reprezintă cu adevărat, 
și nu este uman.” 


Desigur, nu este uman să comunicăm 
nici prin „Cimitirele de Cuvinte”, nici să 
vedem cum sentimentele „se calcă pe 
picioare unele pe altele,/ încercând să 
prindă un loc,/ mai în faţă,/ în Ierarhia 
Deșertăciunilor”, nici să ne dorim „tot ce 
nu ne reprezintă cu adevărat”, desigur, 
nu este uman... 


Precum în volumul "A FI POET: Poezii 
de meditație, editura eLiteratura, 
București, 2015, etc. 


"A fi poet, 


înseamnă a te droga mai mult cu 
Existența, 


decât o fac ceilalţi, 

și a te ruga, 

unui Dumnezeu al Iubirii, 
pe care-L cunoști numai tu, 


chiar dacă-ţi face numai mizerii, 

în coșul de gunoi al Ispășirii, 

unor Clipe pe care, 

nu le-ai cunoscut niciodată la față, 
dar te reclamă că le-ai violat, 
intimitatea, 

Eternităţilor.” 


Cateva versuri din volumul FERICIRE: 
Poezii de meditaţie, editura eLiteratura, 
București, 2015. 


„ Pagini de cer, 


din sufletele neprihărnite ale 
nenăscutelor sentimente, 


stau rupte și mototolite, 

pe caldarâmul de foc, 

al Destinului, 

pe care ne purtăm pașii zâmbetelor 
îngheţate, 

trase de săniile vorbelor grele, 

ce ne apasă buzele gândurilor într-atât 
de tăios, 

încât acestea devin săbiile străzilor pe 
care ne asudăm existenţele, 


batjocorite de zidurile reci și 
întunecoase, 


ale ruinelor de iubiri, 

ce au mai rămas în venele, 
amurgului marilor tăceri, 

care ne-au născut strigătele facerii, 
unei lumi noi..” 


Aceste poezii sunt mai mult o filosofie a 
sufletului, chiar o filosofare onto- 
cosmică de ecou Pantocratic, pusă cu 
atâta gravitate gnoseologică în 
„poemele filosofice” ale dlui Sorin Cerin, 
întregindu-i astfel statura neo- 
existențialismului care-l exprimă pe 
deplin. Sunt sigur că, lăsând filosofia 
mai la o parte, dl Sorin Cerin ar putea 
scrie o poezie de mai caldă corporalitate 
/ sensibilitate, chemând, în amiezi 
augustane, Muza, cu bolul de zmeură și 
coroniţă de albăstrele, într-un ambient 
de intimă destindere, parfumat ameţitor 
de crinii din vaze, un budoar de ivoriu 
cu lampadare, brocarturi și catifeluri, 
cărțile de filosofie și de „sagesse” de pe 
rafturi fiind înlocuite absolut cu statuete 
de Tanagra, cu bibelouri nipone și 
asiatice orfevrării... 


ZENOVIE CÂRLUGEA 

